
Text rozhodnutia
Súd: Krajský súd Nitra Spisová značka: 6Co/160/2018 Identifikačné číslo súdneho spisu: 4317209727 Dátum vydania rozhodnutia: 31. 12. 2018 Meno a priezvisko sudcu, VSÚ: JUDr. Dagmar Podhorcová ECLI: ECLI:SK:KSNR:2018:4317209727.1 Uznesenie Krajský súd v Nitre, v senáte zloženom z predsedníčky senátu JUDr. Dagmar Podhorcovej a sudcov JUDr. Ingrid Doležajovej a JUDr. Olivera Kolenčíka, v právnej veci žalobkyne: Z. Z., nar. XX. XX. XXXX, bytom F., Ku C. 4, zast.: Advokátska kancelária JUDr. Peter Rybár, s.r.o., so sídlom Košice, Kuzmányho 29, IČO: 47 234 466, proti žalovanému: Endepro, s.r.o., v likvidácii, so sídlom Bratislava, Mlynské nivy 49, IČO: 35 805 731, zast.: RR Legal Corp., s. r. o., so sídlom Bratislava, Humenské nám. 4, IČO: 46 789 634, o zaplatenie 1.624,54 eura s príslušenstvom, o späťvzatí žaloby po vyhlásení rozsudku Okresného súdu Levice z 28. februára 2018, č. k. 9Csp/143/2017-135, takto r o z h o d o l : Odvolací súd p r i p ú š ť a späťvzatie žaloby, rozsudok súdu prvej inštancie z r u š u j e a konanie z a s t a v u j e. o d ô v o d n e n i e : 1. Napadnutým rozsudkom súd prvej inštancie zaviazal žalovaného zaplatiť žalobkyni sumu 1.496,25 eura s 8 % ročným úrokom z omeškania od 06. 05. 2017 do zaplatenia, do 3 dní od právoplatnosti rozsudku a vo zvyšku žalobu zamietol. O náhrade trov konania rozhodol tak, že žalobkyni priznal nárok na náhradu trov konania vo výške 84,21 %. 2. Žalobkyňa doručila súdu prvej inštancie dňa 31. 10. 2018 späťvzatie žaloby v celom rozsahu a žiadala konanie zastaviť z dôvodu mimosúdneho urovnania sporu. 1. Žalovaný so späťvzatím žaloby prejavil súhlas písomným podaním, došlým odvolaciemu súdu, dňa 13. 11. 2018. 2. Podľa § 470 ods. 1 zákona č. 160/2015 Z. z. Civilného sporového poriadku (ďalej len „CSP“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 3. S účinnosťou od 01. 07. 2016, prijatím zákona č. 160/2015 Z. z. Civilný sporový poriadok (ďalej len „CSP“), došlo v súlade s § 473 CSP k zrušeniu zákona č. 99/1963 Zb. Občiansky súdny poriadok. Nová právna úprava dôsledne dodržiava princíp okamžitej aplikovateľnosti procesnoprávnych noriem, ktorý znamená, že nová procesná úprava sa použije na všetky konania, a to aj na konania začaté pred dňom účinnosti CSP s ustanovenými výnimkami z tohto základného pravidla. 4. Podľa § 370 ods. 1 CSP, ak je žaloba vzatá späť po rozhodnutí súdu prvej inštancie, ale skôr ako rozhodnutie nadobudlo právoplatnosť, odvolací súd rozhodne o pripustení späťvzatia. 5. Podľa § 370 ods. 2 CSP súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví (§ 370 ods. 2 CSP). 6. V zmysle § 370 ods. 3 CSP, ak je žaloba vzatá späť sčasti, použijú sa ustanovenia predchádzajúcich odsekov primerane. 7. V preskúmavanej veci bola žaloba žalobkyňou vzatá späť v čase, keď už súd prvej inštancie rozhodol, ale jeho rozhodnutie nenadobudlo právoplatnosť. Žalovaný s týmto späťvzatím žaloby vyslovil súhlas. Bol tak daný dôvod pre postup podľa § 370 CSP. Odvolací súd preto späťvzatie žaloby žalobkyňou pripustil, rozsudok súdu prvej inštancie zrušil a konanie zastavil. 8. O náhrade trov celého konania rozhodol odvolací súd podľa § 256 ods. 1 CSP a žalovanému nepriznal nárok na náhradu trov konania, pretože ich nepožadoval a nevznikli mu. Toto rozhodnutie prijal senát Krajského súdu v Nitre pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie sa podáva v lehote 2 mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii; ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP); dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP); povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba, jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

